Kort før midnat lørdag aften tilkaldte en borger politiet, fordi føreren af en hvid Mercedes tilsyneladende havde svært ved at køre bil hen ad Hans Egedes Vej uden at slingre. Da politiet ankom og fik stoppet bilen, kunne de konstatere, at både fører og passager var berusede. De to litauiske mænd blev meget ophidsede over politiets indblanding, og begge satte sig voldsomt til modværge, oplyser vagtchef hos Nordjyllands Politi, Henrik Hyldig. Den ene slog ud efter en af politimændene, men han nåede at undvige og blev kun strejfet i panden af en knytnæve. Den hvide Mercedes, de to mænd kørte i, havde litauiske nummerplader. Det viste sig efterfølgende, at bilen er et afmeldt dansk køretøj, hvilket er ulovligt. De to mænd blev anholdt og tilbragte natten i detentionen. De vil blive afhørt i løbet af søndagen.

Opsummering:
To litauiske mænd på henholdsvis 24 og 25 år blev lørdag aften anholdt i Aars, sigtet for spirituskørsel og vold mod tjenestemand i funktion.